CELEX: 32016R1357
Language: da
Date: 2016-08-09 00:00:00
Title: Kommissionens gennemførelsesforordning (EU) 2016/1357 af 9. august 2016 om at gøre importen af visse tykke plader af ulegeret stål eller andre former for legeret stål med oprindelse i Folkerepublikken Kina til genstand for registrering

10.8.2016   
            
            
               DA
            
            
               Den Europæiske Unions Tidende
            
            
               L 215/23
            
         KOMMISSIONENS GENNEMFØRELSESFORORDNING (EU) 2016/1357
   af 9. august 2016
   om at gøre importen af visse tykke plader af ulegeret stål eller andre former for legeret stål med oprindelse i Folkerepublikken Kina til genstand for registrering
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1) (»grundforordningen«), særlig artikel 14, stk. 5,
   efter at have underrettet medlemsstaterne, og
   ud fra følgende betragtninger:
   
               (1)
            
            
               Den 13. februar 2016 indledte Europa-Kommissionen (»Kommissionen«) ved en indledningsmeddelelse i Den Europæiske Unions Tidende
                   (2) en antidumpingundersøgelse vedrørende importen til Unionen af flade produkter af ulegeret stål eller legeret stål (undtagen rustrift stål, silicium-elektrisk stål, værktøjsstål og hurtigstål), varmvalsede, ikke pletterede, belagte eller overtrukne, ikke i oprullet stand, af tykkelse over 10 mm og af bredde 600 mm og derover, eller af tykkelse 4,75 mm eller derover, men ikke over 10 mm, og af bredde 2 050 mm og derover (»tykke plader«) med oprindelse i Folkerepublikken Kina (»Kina«).
            
         1.   DEN PÅGÆLDENDE VARE
   
   
               (2)
            
            
               Den vare, der er genstand for registrering (»den pågældende vare«), er flade produkter af ulegeret stål eller legeret stål (undtagen rustrift stål, silicium-elektrisk stål, værktøjsstål og hurtigstål), varmvalsede, ikke pletterede, belagte eller overtrukne, ikke i oprullet stand, af tykkelse over 10 mm og af bredde 600 mm og derover, eller af tykkelse 4,75 mm eller derover, men ikke over 10 mm, og af bredde 2 050 mm og derover, i øjeblikket henhørende under KN-kode ex 7208 51 20, ex 7208 51 91, ex 7208 51 98, ex 7208 52 91, ex 7208 90 20, ex 7208 90 80, 7225 40 40, ex 7225 40 60 og ex 7225 99 00 (»tykke plader«) og med oprindelse i Kina. KN-koderne angives kun til orientering.
            
         2.   ANMODNING
   
   
               (3)
            
            
               Anmodningen om registrering i henhold til grundforordningens artikel 14, stk. 5, blev indgivet af klageren den 18. april 2016. Anmodningen blev suppleret med yderligere oplysninger den 7. juli 2016. Klageren anmodede om, at importen af den pågældende vare gøres til genstand for registrering, således at der senere kan anvendes foranstaltninger mod denne import fra datoen for en sådan registrering.
            
         3.   BEGRUNDELSE FOR REGISTRERINGEN
   
   
               (4)
            
            
               I henhold til grundforordningens artikel 14, stk. 5, kan Kommissionen pålægge toldmyndighederne at tage de nødvendige skridt til at registrere importen, således at der senere kan anvendes foranstaltninger over for denne import. Importen kan gøres til genstand for registrering efter anmodning fra EU-erhvervsgrenen, hvis anmodningen herom indeholder tilstrækkelige beviser til at begrunde en sådan foranstaltning.
            
         
               (5)
            
            
               Klageren hævder, at registrering er berettiget, eftersom den pågældende vare fortsat bliver dumpet, og at importørerne var bekendt med dumpingen, som strakte sig over en længere periode og forvoldte EU-erhvervsgrenen skade. Endvidere hævder klageren, at importen fra Kina forvolder EU-erhvervsgrenen skade, og at der var en væsentlig stigning i denne import selv efter undersøgelsesperioden, hvilket i alvorlig grad ville undergrave antidumpingtoldens afhjælpende virkninger, hvis en sådan told skal anvendes.
            
         3.1.   Importørerne var eller burde have været bekendt med den påståede eller konstaterede dumping og skade
   
   
               (6)
            
            
               Kommissionen mener, at importørerne var bekendt med eller burde have været bekendt med de eksporterende producenters dumpingpraksis. Tilstrækkelige umiddelbare beviser vedrørende dette var indeholdt i klagen, og det blev fremhævet i meddelelsen om indledning af denne procedure (3). I den ikke-fortrolige version af klagen anslås det, at dumpingmargenerne er på mellem 28 % og 73 % for importen fra Kina. I klagen fremlagde klageren tilstrækkelige beviser, hvori kinesiske eksporterende producenters dumpingpraksis beskrives, og hvor de umiddelbare beviser ikke kunne eller burde have været ignoreret af importørerne. I klagen fremlagde klageren navnlig dokumentation for sammenligningen mellem den normale værdi, der var fastsat på grundlag af priser, som var indberettet i den endelige rapport til United States International Trade Commission (for perioden juli 2014 til juni 2015) med eksportpriser, der var baseret på den kvartalsvise gennemsnitlige enhedsværdi for importen af tykke plader fra Kina med de relevante KN-koder, som anført i oplysninger fra Eurostat. I klagen fremlagde klageren desuden også umiddelbare beviser for den faldende tendens i importpriserne for Kina. Den gennemsnitlige salgspris for importen fra Kina til Unionen faldt med 25 % mellem 2012 og perioden oktober 2014 — september 2015. I anmodningen om registrering blev de gennemsnitlige importpriser fra Kina i undersøgelsesperioden (2015) sammenlignet med priserne for 2012, og det viste et fald på cirka 30 %. Endeligt er der i klagen tilstrækkelige umiddelbare beviser for, at der forvoldes skade. På grundlag af alle de oplysninger, der var indeholdt i den ikke-fortrolige version af klagen, men også i betragtning af omfanget af den dumping, der muligvis finder sted, og at de oplysninger, som var tilgængelige for klagerne, også var offentligt tilgængelige, er det rimeligt at fastslå ud fra de umiddelbare beviser, der var tilgængelige for Kommissionen, at importørerne var klar over, eller burde have været klar over den påståede eller konstaterede dumping og skade.
            
         3.2.   Yderligere betydelig stigning i indførslen
   
   
               (7)
            
            
               Siden proceduren blev indledt i februar 2016, blev der konstateret en yderligere stigning på ca. 15 % for Kina, når man sammenligner importmængden i undersøgelsesperioden (2015) med tilgængelige data for perioden efter indledningen (marts til maj 2016). Dette viser, at der var en yderligere betydelig stigning i importen fra Kina af den pågældende vare i de første tre måneder efter indledningen af denne undersøgelse.
            
         3.3.   Undergravning af toldens afhjælpende virkninger
   
   
               (8)
            
            
               I de redegørelser, der blev foretaget i forbindelse med undersøgelsen, herunder anmodningen om registrering, er der beviser for, at en fortsat stigning i denne import — ved yderligere faldende priser — ville forvolde yderligere skade. Hvad angår priser fremlagde klageren i anmodningen om registrering umiddelbare beviser for den faldende tendens i importpriserne for Kina. Hvad angår udviklingen i importpriserne efter sagens indledning i februar 2016, blev der konstateret et yderligere fald på ca. 30 % for de gennemsnitlige importpriser fra Kina, når man sammenligner priserne for perioden marts — maj 2016 med priserne i undersøgelsesperioden (2015). En yderligere betydelig stigning i importen, for hvilken der foreligger tilstrækkelige umiddelbare beviser, som nævnt i betragtning 6, vil sandsynligvis kunne undergrave den afhjælpende virkning af en endelig antidumpingtold i alvorlig grad (medmindre en sådan told indføres med tilbagevirkende kraft), set i lyset af tidspunktet for og omfanget af den påståede dumpingimport samt andre omstændigheder (f.eks. overkapaciteten i Kina og de kinesiske eksporterende producenters prisadfærd).
            
         
               (9)
            
            
               På baggrund af indledningen af denne procedure og med henblik på udviklingen hidtil i importen fra Kina vedrørende pris og mængde, er det endvidere rimeligt at antage, at importniveauet for den pågældende vare yderligere vil kunne øges forud for vedtagelsen af eventuelle midlertidige foranstaltninger, og lagerbeholdningen vil hurtigt kunne opbygges af importørerne.
            
         4.   PROCEDURE
   
   
               (10)
            
            
               I lyset af ovenstående har Kommissionen konkluderet, at klageren har forelagt tilstrækkelige umiddelbare beviser til at berettige registrering af importen af den pågældende vare i henhold til grundforordningens artikel 14, stk. 5.
            
         
               (11)
            
            
               Alle interesserede parter opfordres til at tilkendegive deres synspunkter skriftligt og fremlægge dokumentation herfor. Kommissionen kan desuden høre interesserede parter, hvis de anmoder skriftligt herom og kan godtgøre, at der er særlige grunde til, at de bør høres.
            
         5.   REGISTRERING
   
   
               (12)
            
            
               I henhold til grundforordningens artikel 14, stk. 5, bør importen af den pågældende vare gøres til genstand for registrering for at sikre, at hvis undersøgelsen skulle føre til indførelsen af en antidumpingtold, kan denne told, hvis de nødvendige betingelser er opfyldt, opkræves med tilbagevirkende kraft på den registrerede import i overensstemmelse med grundforordningens artikel 10, stk. 4.
            
         
               (13)
            
            
               I klagen anslår klageren, at dumpingmargenerne er på mellem 28 % og 73 %, og den gennemsnitlige underbudsmargen er på 11 % for importen af den pågældende vare fra Kina. Det anslåede beløb for den mulige fremtidige betalingsforpligtelse er for Kina fastsat til minimumniveauet for underbuddet, som er anslået på grundlag af klagen, dvs. 11 % værditold på cif-importværdien af den pågældende vare.
            
         6.   BEHANDLING AF PERSONOPLYSNINGER
   
   
               (14)
            
            
               Personoplysninger, som indsamles i forbindelse med denne registrering, vil blive behandlet i overensstemmelse med Europa-Parlamentets og Rådets forordning (EF) nr. 45/2001 (4) —
            
         VEDTAGET DENNE FORORDNING:
   Artikel 1
   1.   I medfør af artikel 14, stk. 5, i Europa-Parlamentets og Rådets forordning (EU) 2016/1036 (5) pålægges toldmyndighederne hermed, at tage de nødvendige skridt til registrering af importen til Unionen af flade produkter af ulegeret stål eller legeret stål (undtagen rustrift stål, silicium-elektrisk stål, værktøjsstål og hurtigstål), varmvalsede, ikke pletterede, belagte eller overtrukne, ikke i oprullet stand, af tykkelse over 10 mm og af bredde 600 mm og derover, eller af tykkelse 4,75 mm eller derover, men ikke over 10 mm, og af bredde 2 050 mm og derover, i øjeblikket henhørende under KN-kode ex 7208 51 20, ex 7208 51 91, ex 7208 51 98, ex 7208 52 91, ex 7208 90 20, ex 7208 90 80, 7225 40 40, ex 7225 40 60 og ex 7225 99 00 (Taric-kode: 7208512010, 7208519110, 7208519810, 7208529110, 7208902010, 7208908020, 7225406010, 7225990030) og med oprindelse i Folkerepublikken Kina.
   Registreringen ophører ni måneder efter datoen for denne forordnings ikrafttræden.
   2.   Alle interesserede parter opfordres til skriftligt at give deres synspunkter til kende, fremlægge beviser eller anmode om at blive hørt senest 20 dage efter offentliggørelsen af denne forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. august 2016.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 176 af 30.6.2016, s. 21.
   
      (2)  EUT C 58 af 13.2.2016, s. 20.
   
      (3)  EUT C 58 af 13.2.2016, s. 20 (afsnit 3 i indledningsmeddelelsen).
   
      (4)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).
   
      (5)  Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21).